
_______________________________________________________________________________________________

На основу члана 138. став 1. Устава Републике Србије
 и члана 31. став 2. Закона о Заштитнику грађана
, у поступку контроле законитости и правилности рада Министарства просвете, науке и технолошког развоја и Завода за вредновање квалитета образовања и васпитања, Заштитник грађана
У Т В Р Ђ У Ј Е
Завод за вредновање квалитета образовања и васпитања начинио је пропуст тако што je
· објавио и препоручио набавку и коришћење Збирке задатака из биологије, географије, историје, физике и хемије за завршни испит у основном образовању и васпитању за школску 2015/2016. годину која је садржала грешку у решењу задатка из физике,
· а након сазнања да објављена Збирка садржи грешку, није предузео активности на отклањању пропуста, утврђивању одговорности и умањењу последица начињеног пропуста
Министарство просвете, науке и технолошког развоја и Завод за вредновање квалитета образовања и васпитања начинили су пропуст у раду тако што, након сазнања да Збирка садржи грешку у решењу задатка из физике, а да је грешка у решењу у Збирци представљена на комбинованом тесту као један од понуђених (нетачних) одговора, нису обезбедили да се отклоне или умање штетне последице пропуста по ученике који су понуђени (нетачан) одговор заокружили у доброј вери да је истоветно решење у Збирци - тачно.

Министарство просвете, науке и технолошког развоја је начинило пропуст у раду јер, након сазнања да Збирка садржи грешку, није извршило надзор над радом Завода и предузело мере ради утврђивања одговорности, умањења последица пропуста у раду Завода и успостављању механизама који ће спречити понављање пропуста у будућности.

На основу Уставом и законом прописаних овлашћења, Заштитник грађана упућује Министарству просвете, науке и технолошког развоја следеће
П Р Е П О Р У К Е
I

Завод за вредновање квалитета образовања и васпитања и Министарство просвете, науке и технолошког развоја признаће као тачан одговор под бројем 3 у задатку број 4 на комбинованом тесту из природних и друштвених наука ученицима који су то решење заокружили. 

II
У складу са препоруком I, Министарство просвете, науке и технолошког развоја ће ревидирати успех ученика на завршном испиту. 

III

У складу са препорукама I и II, Министарство просвете, науке и технолошког развоја ће омогућити упис ученика у складу са новим бројем поена, не дирајући у статус ученика који су већ уписани. 

IV
Завод за вредновање квалитета образовања и васпитања спровешће поступак и утврдити разлоге за начињени пропуст.

V
Завод за вредновање квалитета образовања и васпитања спровешће поступак утврђивања одговорности за начињени пропуст, а према одговорнима за пропуст предузети одговарајуће мере. 
VI

Завод за вредновање квалитета образовања и васпитања јавно ће се извинити ученицима и њиховим родитељима због начињеног пропуста. 

VII
Министарство просвете, науке и технолошког развоја предузеће активности и мере у оквиру својих законом прописаних надлежности и извршити надзор над радом Завода за вредновање квалитета образовања и васпитања поводом конкретног случаја и поступања по препорукама Заштитникa грађана.

VIII
Министарство просвете, науке и технолошког развоја и Завод за вредновање образовања и васпитања предузеће активности и мере у циљу проналажења нових и унапређења постојећих механизама за проверу збирки за припрему завршног испита, а којима би се грешке могле благовремено уочити, а ученици правовремено обавестити.
Имајући у виду учињене пропусте и чињеницу да се приближава почетак нове школске године, Завод за вредновање квалитета образовања и васпитања и Министарство просвете, науке и технолошког развоја обавестиће Заштитника грађана о поступању по препорукама I, II и III, у року од 15 дана од дана пријема овог акта, уз достављање доказа о поступању.
Завод за вредновање квалитета образовања и васпитања и Министарство просвете, науке и технолошког развоја обавестиће Заштитника грађана о поступању по препорукама IV-VIII, у року од 60 дана од дана пријема овог акта, уз достављање доказа о поступању.
Р а з л о з и
Заштитник грађана примио је притужбе родитеља ученика који су полагали завршни испит, поводом комбинованог теста на завршном испиту у основном образовању и васпитању 2016. године.

Притужбама је указано да на комбинованом тесту завршног испита 2016. године, једно од понуђених решења у 4. задатку из физике ученицима није признато, иако је у збирци задатака за припрему завршног испита, из које су се ученици спремали, то решење било означено као тачан одговор. Према кључу за прегледање, како се наводи, тачна је слика под бројем 4, али не и под бројем 3, а коју су многа деца заокружила као исправан одговор, јер је тако наведено у збирци. 

У притужбама се наводи да је реч о збирци коју је издао Завод за вредновање квалитета образовања и васпитања, а за коју је у школама сугерисано да се купи за припремање за завршни испит. Како је наведено у притужбама, у Заводу су потврдили да је у збирци направљена техничка грешка, али став Завода је, како се наводи, да то не може бити основ да се ученицима нетачан задатак призна као тачан. Такође, у притужбама се наводи да је Министарство просвете, науке и технолошког развоја, након што је грешка откривена, обавестило школе да је реч о штампарској грешци. Притужиоци наводе да су се поводом конкретног случаја обраћали школама и окружним комисијама за малу матуру, али су пријаве одбијене по савету Министарства и Завода за вредновање квалитета образовања и васпитања.  
Имајући у виду могућност повреде начела добре управе и посебно некоректног поступања, Заштитник грађана је у складу са чланом 25. ст. 5. Закона о Заштитнику грађана покренуо поступак контроле законитости и правилности рада Завода за вредновање квалитета образовања и васпитања и Министарства просвете, науке и технолошког развоја. Након пријема изјашњења Министарства просвете, науке и технолошког развоја, овлашћена лица Заштитника грађана су 22. јула 2016. године извршила непосредан надзор над радом Министарства просвете, науке и технолошког развоја и Завода за вредновање квалитета образовања и васпитања, а у вези са конкретним случајем. 

На основу навода притужби, изјашњења Министарства, те чињеница и околности са којима је Заштитник грађана упознат у току непосредног надзора,  Заштитник грађана утврдио је следеће чињенично стање:

Тестови које ученици решавају на завршном испиту у основном образовању и васпитању састоје се од питања и задатака којима се испитују компетенције ученика, а тестови су засновани на наставним садржајима које су ученици учили и компетенцијама које су предвиђене образовним стандардима.

Збирка задатака из биологије, географије, историје, физике и хемије за завршни испит у основном образовању и васпитању за школску 2015/2016. годину који су издали Завод за вредновање квалитета образовања и васпитања и Просветни преглед је збирка задатака и питања из наведених друштвених и природних наука које се изучавају у основној школи. Збирка је намењена проверавању знања и примене знања које ће бити испитивано комбинованим тестом. На тестовима завршног испита не могу се наћи задаци који су објављени у збиркама,  имајући у виду да тестови за завршни испит морају бити састављени искључиво од необјављених задатака. Збирка није обавезно наставно, односно помоћно средство за учење.
Задатак број 379. у Збирци и задатак број 4. на комбинованом тесту завршног испита односе се на препознавање паралелне везе отпорника.
Задатак број 379 налази се на 95. страни Збирке задатака из биологије, географије, историје, физике и хемије за завршни испит у основном образовању и васпитању за школску 2015/2016. годину и гласи: „Доцртај на слици проводнике тако да отпорници буду везани паралелно“. Испод текста дата је слика два отпорника (Слика 1). Циљ задатка је да провери знање ученика да паралелно везују отпорнике. 

Слика 1
На 124. страни Збирке налази се решење задатка са сликама два примера решења, испод којих је написано „било која од ове две могућности“ (Слика 2). Прва слика могућег решења не представља тачан одговор, тј. паралелну везу отпорника, с обзиром да је приликом штампања збирке дошло до техничке грешке и померања, услед чега недостаје једна линија на левој страни, па слика не приказује паралелну везу отпорника.  

Слика 2

У задатку број 4. на комбинованом тесту из природних и друштвених наука било је потребно заокружити број испод слике на којој је приказана паралелна веза отпорника. Циљ задатка био је да се провери да ли ученици разликују паралелно од редног везивања отпорника. У наведеном задатку, понуђена слика под редним бројем 3. која је нетачно решење иста је као слика могућег решења задатка 379. из Збирке, која је у Збирци описана као тачно решење. Слика под бројем 3 не представља пример паралелног везивања отпорника, а тачан одговор по кључу била је слика под редним бројем 4.

Слика 3

Грешку у решењу задатка из Збирке, Завод за вредновање квалитета образовања и васпитања и Министарство просвете, науке и технолошког развоја уочили су након окончања завршног испита, а на основу пријава ученика и родитеља. Наведена грешка не постоји у решењу задатка у збиркама које су издате на језицима националних мањина. 

Став Министарства просвете, науке и технолошког развоја и Завода за вредновање квалитета образовања и васпитања био је да се избор слике под редним бројем 3 у комбинованом тесту не може прихватити као тачан одговор, јер слика не представља паралелну везу отпорника. Како би се осигурало уједначено поступање комисија, све школске управе обавештене су да је једини исправан одговор онај који се налази у кључу решења теста, тј. слика под редним бројем 4.  Наведену одлуку Министарство и Завод донели су како не би оштетили ученике који су дали тачан одговор у задатку.

Завод и Министарство су става да грешка у збирци задатака није од утицаја на постигнуће ученика на завршном испиту, с обзиром да није реч о идентичним задацима, као и да ученик који зна градиво уме да препозна разлику између тачног и нетачних одговора, што потврђује и велики број ученика који су на задато питање тачно одговорили без обзира на грешку у збирци задатака. Министарство и Завод стога су, разматрајући предлог родитеља да свим ученицима буду признати као тачни одговори на тај задатак, стали на становиште да то није у складу са законом нити у интересу свих ученика, посебно имајући у виду да су бројни ученици на тај задатак дали тачне одговоре. Признавањем као тачног одговора који су нетачни - због грешке у збирци задатака - било би, према ставу Министарства и Завода, девалвирање знања и напора оних ученика који су на овај задатак дали тачан одговор и поред грешке у Збирци и тиме показали потребно и очекивано знање.
Тестови завршног испита у основном образовању и васпитању за школску 2015/2016. годину сачињени су почетком маја 2016. године.

Министарство просвете, науке и технолошког развоја поводом конкретног случаја у вези са грешком у Збирци  коју је издао Завод за вредновање квалитета образовања и васпитања није предузимало активности према Заводу, а у складу са својим надлежностима прописаним Законом о основама система образовања и васпитања.
* * *
Приликом утврђивања пропуста, Заштитник грађана руководио се одредбама Закона о основама система образовања и васпитања
 и Правилника о програму завршног испита у основном образовању и васпитању
.
У складу са чланом 17. Закона о основама система образовања и васпитања, ради праћења, обезбеђивања и унапређивања квалитета и развоја система образовања и васпитања, за обављање развојних, саветодавних, истраживачких и других стручних послова у предшколском, основном и средњем образовању и васпитању, Република Србија оснива Завод за унапређивање образовања и васпитања и Завод за вредновање квалитета образовања и васпитања. 

Акте о оснивању Завода за унапређивање образовања и васпитања и Завода за вредновање квалитета образовања и васпитања доноси Влада. На оснивање, организацију и рад завода примењују се прописи о јавним службама. Свој рад, планове и програме рада заводи усаглашавају са утврђеним правцима развоја образовања и васпитања, стратегијама Владе које се односе на образовање и васпитање, планским актима Министарства, Националног просветног савета и Савета за стручно образовање и образовање одраслих и активностима које се односе на европске интеграције. Заводи подносе извештаје о свом раду Влади најмање једанпут годишње, а Министарству просвете, науке и технолошког развоја периодичне извештаје о важним питањима из делатности завода. 

Чланом 22. Закона прописано је да Завод за вредновање квалитета образовања и васпитања обавља стручне послове у области праћења и вредновања степена, спровођење општих принципа, остварености циљева образовања и васпитања, стандарда постигнућа по нивоима и врстама образовања, као и друге послове, у складу са законом, актом о оснивању и статутом. 

Завод обавља стручне послове који се, нарочито, односе на, између осталог, припрему програма завршног испита у основном образовању и васпитању, матурских испита у општем средњем и уметничком образовању и васпитању, као и припрему инструмената завршног испита у основном образовању и васпитању, опште и уметничке матуре у општем средњем и уметничком образовању и васпитању, обраду и анализу резултата испита. 

Завод подноси Министарству посебне периодичне извештаје о образовним индикаторима. 

У складу са чланом 25. Закона, у обезбеђивању услова за остваривање права деце, ученика и одраслих на бесплатно образовање и других права утврђених овим законом, Министарство предузима све неопходне мере којима се у потпуности обезбеђује остваривање тих права. Министарство обезбеђује функционисање система образовања и васпитања, у складу са општим принципима и циљевима образовања и васпитања, а нарочито, између осталог врши надзор над радом установа и завода. 

Чланом 48. Закона, прописано је да Завод за вредновање квалитета образовања и васпитања учествује у спољашњем вредновању квалитета рада установе путем вредновања постигнућа ученика на завршним и матурским испитима или по указаној потреби. 

У складу са чланом 82. Закона, Након завршеног осмог разреда ученик полаже завршни испит. Завршним испитом процењује се степен остварености општих и посебних стандарда постигнућа у основном образовању и васпитању. Након обављеног завршног испита ученик стиче право на упис у средњу школу без полагања квалификационог испита, осим пријемног испита за проверу изузетних способности, на начин и по поступку прописаним посебним законом. Програм завршног испита у основном образовању и васпитању, на предлог Националног просветног савета и образац јавне исправе, доноси министар. 

Чланом 146. Закона прописано је да инспекцијски и стручно-педагошки надзор над радом установа, као и инспекцијски надзор над радом завода, врши Министарство.
Правилником о програму завршног испита у основном образовању и васпитању прописана је структура програма завршног испита.  Завршним испитом процењује се колико је ученик током осмогодишњег школовања овладао знањима и умењима из српског, односно матерњег језика, математике и природних и друштвених наука (биологија, географија, историја, физика и хемија). Завршни испит након завршеног осмог разреда полажу сви ученици. 

Ученици који заврше осми разред у школској 2014/2015. године, као и наредне генерације ученика осмог разреда, полажу завршни испит решавањем задатака у оквиру три теста: из предмета Српски језик, односно матерњи језик, из предмета Математика и комбинованог теста. Комбиновани тест испитује компетенције из природних и друштвених наука и обухвата садржај из наставних предмета Биологије, Географије, Историје, Физике и Хемије као и опште компетенције, заједничке за поједине природне и друштвене науке. 

Програм завршног испита одређен је компетенцијама које се очекују од ученика на крају основног образовања и васпитања. Та очекивања утемељена су у наставним програмима и општим стандардима постигнућа - образовним стандардима за крај обавезног образовања за ученике који су редовно завршили основну школу, односно општим стандардима постигнућа за основно образовање одраслих уколико су полазници обавезно образовање завршили по програму за функционално образовање одраслих. Тестовима се могу испитивати све компетенције описане образовним стандардима за предмете Математика, Српски, односно матерњи језик, Биологија, Географија, Историја, Физика и Хемија. Листе стандарда утврђене су Правилником о општим стандардима постигнућа - образовним стандардима за крај обавезног образовања
, односно Правилником о општим стандардима постигнућа за основно образовање одраслих
 ("Службени гласник Републике Србије", број 50/13 и 115/13).

Тестови које ученици решавају на завршном испиту састоје се од питања и задатака којима се испитују компетенције сва три нивоа образовних стандарда. Тестови су засновани на наставним садржајима које су ученици учили и компетенцијама које су предвиђене образовним стандардима. Тестови завршног испита састављени су од необјављених задатака и садрже од 20 до 40 задатака у зависности од процењене тежине и типа коришћених задатака. У случају полазника који завршни испит полажу по програму за функционално образовање одраслих или ученика за које се тестови прилагођавају, број задатака у тесту може бити мањи од 20. 

Ученик може да оствари највише 10 бодова на тесту из српског, односно матерњег језика, 10 бодова на тесту из математике и 10 бодова на комбинованом тесту. Ученик по основу општег успеха може да оствари највише 70 бодова. Највећи број бодова који ученик може имати на основу општег успеха и успеха на завршном испиту је 100 бодова.

Ученици са сметњама у развоју и инвалидитетом полажу завршни испит у складу са њиховим моторичким и чулним могућностима, односно условима које захтева одређена врста инвалидитета. Прилагођавање услова и садржаја завршног испита ученицима са сметњама у развоју врши се према индивидуалном образовном плану.
Министар просвете, науке и технолошког развоја донео је Одлуку о тајности података у тестовима завршног испита на крају основног образовања и васпитања за школску 2015/2016. годину бр. 031-01-4/2016-04 од 18. априла 2016. године. Одлука је ступила на снагу даном доношења, односно 18. априла 2016. године, а објављена је на огласној табли и интернет презентацији Министарства науке, просвете и технолошког развоја. 
* * *

Последице пропуста у раду органа јавне власти не смеју сносити грађани, а нарочито не деца. 

Орган јавне власти дужан је да пропуст исправи а последице отклони или умањи, као и да преузме одговорност за учињени пропуст. Када је пропуст учињен на штету деце, орган јавне власти има повећану одговорност и обавезу да уложи посебан напор како би се штетне последице по децу отклониле или у највећој мери умањиле. Неприхватање одговорности за пропуст на штету деце и неангажованост на отклањању штете је супротно не само начелима добре управе, већ и правилима која државне органе и друге органе јавне власти обавезују да поступају у складу са дететовим најбољим интересима и у циљу пуног поштовања, остваривања и заштите права детета.

Заштитник грађана је неспорно утврдио да је понуђено решење под редним бројем 3 на комбинованом тесту идентично једном од решења у Збирци задатака из биологије, географије, историје, физике и хемије за завршни испит у основном образовању и васпитању за школску 2015/2016. годину, за које је утврђено да представља грешку. Стога, Заштитник грађана не може да искључи постојање узрочно последичне везе између грешке у Збирци и постигнућа ученика на конкретном задатку на комбинованом тесту. Иако Збирка не садржи задатке који ће се наћи на завршном испиту, нити се задатак из Збирке сме укључити у тест за завршни испит, збирка је имала инструктивну функцију и као таква је препоручена школама и ученицима, а ученици су је користили у доброј вери и са уверењем да она садржи тачне информације од значаја за припрему завршног испита. Велику улогу у припремама за завршни испит за ученике имају збирке за припрему завршног испита, с обзиром да су исте намењене проверавању знања и умења које ће бити испитивано на тестовима завршног испита. Ученици у доброј вери користе ове збирке, како би се припремили за завршни испит, верујући да су подаци наведени у збиркама тачни, те их прихватају и као средство из ког уче за завршни испит. Управо из разлога што ученици наведене збирке користе у доброј вери за утврђивање и проверавање знања за завршни испит, неопходно је обезбедити њихову апсолутну тачност, или ученике и школе обавестити о томе да са резервом прихватају објављене задатке и решења. Из истих разлога, не може се прихватити ни аргументација Министарства и Завода да нетачно решење из Збирке нема утицаја на припремљеност ученика.
Иако је пропуст начињен, Заштитник грађана није могао да утврди да је Завод спровео поступак у циљу утврђивања одговорности за пропуст унутар Завода, нити да је предузео мере у циљу умањивања последица пропуста који није отклоњив и обезбеђивања да се овакав пропуст у будућност не дешава.
Министарство просвете, науке и технолошког развоја и Завод, иако упознати са постојањем грешке у Збирци и чињеници да је погрешно решење, у Збирци, означено као тачно, дато као један од нетачних одговора на комбинованом тесту, нису предузели мере како би овај пропуст - чије последице сносе искључиво ученици - исправили, а штетне последице отклонили или умањили. 

Министарство, као орган који врши инспекцијски надзор над радом Завода, није предузело активности у оквиру својих надлежности према Заводу. Министарство је било дужно - као државни орган одговоран за правилност образовног процеса, да предузме мере у оквиру својих надлежности како би утврдило све чињенице и околности у вези са конкретним случајем, утврдило одговорност за пропуст, обезбедило отклањање или умањење последица пропуста и унапредило планирање, организацију и спровођење завршног испита за основно образовање како у будућности не би долазило до истих или сличних пропуста и грешака. 

Заштитник грађана  налази да Завод и Министарство морају предузети мере како би се: а) отклониле штетне последице пропуста Завода; б) утврдили разлози због којих је до пропуста дошло; в) утврдила одговорност за пропусте; г) обезбедили нови и унапредили постојећи механизми за проверу збирки које се издају за припрему завршног испита; д) обезбедили механизми којима би се грешке могле благовремено уочити, а ученици правовремено обавестити о истима.   

На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Министарству просвете, науке и технолошког и Заводу за вредновање квалитета образовања и васпитања у циљу отклањања пропуста у раду, законитог, правилног и ефикасног остваривања и заштите права детета и ученика, унапређења рада органа управе и спречавања даљих пропуста у будућности.

